På Filstedsvejens Skole i Aalborg sad 15 elever fra 9C klar onsdag formiddag klokken 11 til at blive eksamineret i biologi på Undervisningsministeriets log in-adresse https://elev.evaluering.uvm.dk , men de eksamens-klare elever fik bare beskeden "siden kan ikke vises". Skolens it-ansvarlige er ikke spor overrasket over, at Undervisningsministeriets server blev overophedet: - Der har været kørt mange tests i længere tid, men systemet har aldrig virket optimalt. Der har hele tiden været flere tekniske problemer, som jeg og flere andre it-medarbejdere ude på skolerne har advaret Skolestyrelsen om gentagne gange, siger den IT-ansvarlige på Filstedvejens Skole, Peer Christensen, til TV2/NORD og fortsætter: - Jeg havde faktisk forventet, at man havde aflyst eksamen i dag. Først i går fik vi de seneste opdateringer og brugsanvisninger på 150-200 sider Også naturfagslæreren for 9C er vred: - De har hele tiden vidst hvor mange elever, der skulle op til afgangsprøve. Det virker som om Skolestyrelsen har haft for travlt, siger lærer Mette Printzlau til TV2/NORD. Over for TV2/NORD har Skolestyrelsens kontorchef Tine Bak givet underleverandøren COWI skylden for hele eksamenskokset.

Opsummering:
Flere it-ansvarlige på folkeskolerne havde på forhånd advaret Skolestyrelsen om, at det hele kunne bryde sammen, når 25.000 9. klasses-elever på samme dag skulle eksamineres on line via Undervisningsministeriets hjemmeside